Пиер дьо Марбьоф
И морето, и любовта

Превод от френски: Кирил Кадийски, 2004

chitanka.info

Едно са и морето, и любовта, уви;

морето е горчиво и любовта — горчива,

морето крие бездни, и тя ни в бездни срива,

и в двете вият бури над нашите глави.

А който от водата се плаши и върви

все по брега, и който не знае страст ревнива

и от любов ранена, гръдта му не кърви —

ни буря ги връхлита, ни давят се такива.

Морето, то е люлка на любовта; макар и

излязла от водата, разпалва тя пожари,

но огън като тоя с вода не се гаси.

Щом не гаси пожара на любовта водата,

как оня пламък, който разпали ти самата,

да угася в морето на моите сълзи.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.